അദ്ധ്യാപകന്റെ വീഴ്ച മൂലം സേ പരീക്ഷ എഴുതാനവസരം നഷ്ടമായ കുട്ടിക്ക് വീണ്ടും പരീക്ഷ നടത്താന് ഹൈക്കോടതി ഉത്തരവ് കൊച്ചി: സ്കൂളിലെ പ്രധാനാദ്ധ്യാപകന്റെ വീഴ്ചമൂലം പത്താംക്ളാസിലെ സേ പരീക്ഷയെഴുതാന് അവസരം നഷ്ടപ്പെട്ട കുട്ടിക്ക് മാത്രമായി പരീക്ഷ നടത്താന് ഹൈക്കോടതി ഉത്തരവിട്ടു. കണ്ണൂര് ഗവ. സിറ്റി ഹയര് സെക്കന്ഡറി സ്കൂളിലെ പത്താംക്ളാസ് വിദ്യാര്ത്ഥിയായിരുന്ന എം. മുഹമ്മദ് നിഹാദിന്റെ പിതാവ് നൗഷാദ് മുക്കാലി നല്കിയ ഹര്ജിയില് രണ്ടുമാസത്തിനകം പരീക്ഷ നടത്താനാണ് ജസ്റ്റിസ് രാജ വിജയരാഘവന്റെ ഉത്തരവ്. കഴിഞ്ഞ എസ്.എസ്.എല്.സി പരീക്ഷയില് മുഹമ്മദ് നിഹാദ് ഫിസിക്സ് ഒഴികെയുള്ള എല്ലാ വിഷയങ്ങള്ക്കും യോഗ്യതാമാര്ക്ക് നേടിയിരുന്നു. സേ പരീക്ഷയെഴുതാന് ഫീസ് അടച്ച് അപേക്ഷ പ്രധാനാദ്ധ്യാപകനെ ഏല്പിച്ചു. ആഗസ്റ്റ് 17ന് പരീക്ഷയെഴുതാന് സെന്ററിലെത്തുമ്ബോള് പട്ടികയില് പേരില്ലായിരുന്നു. പ്രധാനാദ്ധ്യാപകന് അപേക്ഷ അധികൃതര്ക്ക് കൈമാറാത്തതിനെത്തുടര്ന്നാണ് അവസരം നഷ്ടമായതെന്ന് അന്വേഷണത്തില് കണ്ടെത്തി. വിദ്യാഭ്യാസവകുപ്പ് അധികൃതര്ക്ക് പരാതി നല്കിയെങ്കിലും നടപടിയുണ്ടായില്ല. തുടര്ന്നാണ് അദ്ധ്യയനവര്ഷം നഷ്ടമാകാതിരിക്കാന് ഹയര് സെക്കന്ഡറി പ്രവേശനം പൂര്ത്തിയാകും മുമ്ബ് നിഹാദിന് പരീക്ഷയെഴുതാന് അവസരം നല്കണമെന്നാവശ്യപ്പെട്ട് പിതാവ് ഹൈക്കോടതിയെ സമീപിച്ചത്. വീഴ്ച അന്വേഷിച്ച് കുറ്റക്കാര്ക്കെതിരെ നടപടിയെടുക്കുമെന്നും ഒരു വിദ്യാര്ത്ഥിക്ക് മാത്രമായി സേ പരീക്ഷ നടത്തുകയെന്നത് പ്രായോഗികമല്ലെന്നും സര്ക്കാര് ഹൈക്കോടതിയില് വിശദീകരിച്ചു. തന്റേതല്ലാത്ത കാരണത്താല് പരീക്ഷ എഴുതാനാവാതെപോയ വിദ്യാര്ത്ഥിക്ക് അവസരം നിഷേധിക്കാനാവില്ലെന്നും ആധുനിക സംവിധാനങ്ങള് ഉപയോഗിച്ച് പരീക്ഷ എളുപ്പം നടത്താനാവുമെന്നും ഹൈക്കോടതി ചൂണ്ടിക്കാട്ടി.